ซีไอเอ็มบีกรุ๊ปฮุบซิกโก้
"ซีไอเอ็มบี กรุ๊ป" เข้าซื้อหุ้น"ซิกโก้" 70% หวังเพิ่มส่วนแบ่งตลาดเท่าตัว ตั้งเป้าขึ้นหนึ่งใน5ธุรกิจ บล.ไทย
29 ก.ย. 2554

"ซีไอเอ็มบี กรุ๊ป" เข้าซื้อหุ้น"ซิกโก้" 70% หวังเพิ่มส่วนแบ่งตลาดเท่าตัว ตั้งเป้าขึ้นหนึ่งใน5ธุรกิจ บล.ไทย
ดาโต๊ะ ชรอน  วาดีนี่ โมซานี่ รักษาการประธานเจ้าหน้าที่บริหาร กลุ่มซีไอเอ็มบี กรุ๊ป เปิดเผยว่า ซีไอเอ็มบี กรุ๊ป โฮลดิ้ง (CIMBGH) ได้ลงนามในสัญญาซื้อขายหุ้น กับ บริษัทสินอุตสาหกรรม(SICCo) เพื่อซื้อหุ้นบริษัทหลักทรัพย์ซิกโก้ในสัดส่วน 70 % ของจำนวนหุ้นที่ออกและชำระแล้วของหลักทรัพย์ซิกโก้ รวมเป็นค่าตอบแทนที่ตกลงชำระเป็นเงินสดทั้งสิ้น 767,907,519.20 บาท ในราคาหุ้นละ 1.72 บาท หรือเทียบเท่าอัตราส่วนราคาต่อมูลค่าหุ้นตามบัญชี (P/BV ratio) 1.17 เท่า 
“การเข้าซื้อหลักทรัพย์ซิกโก้จะเสริมสร้างความแข็งแกร่งให้กับธุรกิจหลักทรัพย์ในตลาดหลักทรัพย์ไทย ซึ่งเป็นตลาดที่มีความน่าสนใจมากที่สุดแห่งหนึ่งในอาเซียน ทั้งนี้ กลุ่มซีไอเอ็มบีถือเป็นหนึ่งในสามอันดับแรกของบริษัทหลักทรัพย์ในประเทศมาเลเซีย สิงคโปร์และอินโดนีเซีย และมีเป้าหมายที่จะก้าวสู่ความเป็นผู้นำในประเทศไทยภายใน 2-3 ปีข้างหน้า”ดาโต๊ะ ชรอนกล่าว
ดาโต๊ะ ชรอน กล่าวว่า การเข้าซื้อหุ้นครั้งนี้จะทำให้ซีไอเอ็มบีมีส่วนแบ่งตลาดเพิ่มขึ้นอย่างน้อยหนึ่งเท่าตัวและเป็นแรงขับเคลื่อนธุรกิจหลักทรัพย์สู่เป้าหมายของการเป็น 1 ใน 5 บริษัทหลักทรัพย์ชั้นนำในประเทศไทย นอกจากนี้ กลุ่มซีไอเอ็มบียังมองไปถึงโอกาสในการผสานความร่วมมือระหว่างฐานธุรกิจหลักทรัพย์ใหม่นี้กับธนาคาร ซีไอเอ็มบี ไทย ต่อไปในวันข้างหน้าด้วย